Finalitza la "4ª Setmana de l'emprenedoria i la responsabilitat social" organitzada per Pactem Nord
11 de març de 2022

La 4ª setmana de la “Emprenedoria i la responsabilitat social empresarial en l´Horta Nord”, organitzada per Pactem Nord, ha finalitzat hui després de les diferents accions dutes a terme en els municipis d'Alboraia, Puçol i Paterna, a fi de posar el valor l'emprenedoria, la innovació social, l'economia circular i la responsabilitat social empresarial.

Més d'un centenar de persones del món empresarial, tècnic, sindical i sobretot, persones emprenedores, han participat en les diferents jornades. Fruit d'aquestes sessions de treball, tant empreses com emprenedors/as podran desenvolupar estratègies innovadores per a l'autoocupació, promoure línies de treball col∙laboratives, conéixer noves línies de finançament i ajudes públiques, etc.

La primera sessió, celebrada a Alboraia, ha sigut inaugurada per l'alcalde d'Alboraia i President de Pactem Nord, Miguel Chavarría, al costat del Director General d'Economia Sostenible, José Vicente Soler, qui va explicar les ajudes en matèria de RSE publicades recentment, i el gerent de Pactem Nord, José Antonio Navarro. Allí s'ha dut a terme per part de diferents empreses del territori una taula d'experiències en matèria de RSE i gestió responsable de persones. Per part seua, l'Institut Tecnològic Metalmecànic, Moble, Fusta, Embalatge i Afins, AIDIMME, ha compartit amb els assistents l'eina per a la implantació de l'economia circular en el sector industrial. La jornada acabava, commemorant el 8M, amb el lliurament dels Distintius Violeta que Pactem Nord atorga a les empreses compromeses amb la igualtat.

La jornada celebrada a Puçol, girava entorn de les necessitats i recursos per a poder emprendre una idea de negoci. Més de 40 emprenedors/as van poder escoltar de primera rage casos d'èxit d'empreses creades recentment amb el suport de les professionals d'emprenedoria de Pactem Nord, així com les ponències sobre “valors i finançament”. L'obertura de la jornada va comptar amb la representació institucional de l'Alcaldessa de Puçol, Paz Carceller, la vicepresidenta de Pactem Nord i regidora de Promoció econòmica, Elena Camarero, així com amb el gerent de l'entitat, José Antonio Navarro. La setmana ha sigut clausurada per l'alcalde de Paterna, Juan Antonio Sagredo, la DG del diàleg social, Zulima Pérez, juntament amb el president de ASIVALCO, Santiago Salvador, i el gerent de Pactem Nord. En aquesta última jornada, celebrada a Paterna, s'ha presentat el programa de cooperació interempresarial de l´Horta Nord, així com les ajudes públiques a empreses, els fons Next Generation, i els punts clau i aplicació pràctica de la reforma laboral.